De danske håndboldkvinder leverede den suverænt bedste indsats indtil videre ved dette VM, da det for alvor gjaldt.

Det blev til en sikker sejr på 26-19 over Sverige i ottendedelsfinalen, og dermed har landstræner Klavs Bruun Jørgensen indfriet mindstekravet om en plads i OL-kvalifikationen - og han har bevist, at holdet rummer langt større kvalitet, end det viste i de to bekymrende nederlag til Ungarn og Montenegro i gruppespillet.

Derfor var Klavs Bruun selvfølgelig glad, da han gjorde status overfor de danske journalister efter kampen i Boxen. Men det var også en landstræner, som allerede var bevidst om at holde begge ben plantet i den jyske muld. Og sørge for, at spillerne gør det samme.

»Vi skal passe på. Selvfølgelig skal vi være glade og lettede i dag, men det skal ikke være sådan, at når vi kommer til Rumænien-kampen, at vi så tror, at det kommer af sig selv. Vi skal arbejde stenhårdt videre, og jeg har stadig væk noget arbejde i forhold til at lære de her spillere at kende. Så…«

Er der ting, der har overrasket dig på den front?

»Der er helt sikkert ting, som kommer lidt bag på mig. Jeg har selvfølgelig hørt om, hvordan det kunne være, men der er ting, hvor jeg kan undre mig i hvert fald, og det tager vi fat i, når vi er færdig med den her turnering.«

Du er nødt til at være mere konkret med det, du undrer dig over?

»Det er da klart, at når man ikke har vundet noget i så lang tid, så handler det om vinderkultur, og det er det, vi prøver at banke sammen. Og det kommer ikke af sig selv. Og det kommer heller ikke bare fordi, vi vinder i dag.«

»Nu skal vi også passe på ikke at gøre det for voldsomt. Jeg synes, de i dag præsterer rigtig, rigtig flot under så voldsomt et pres, som de har været. Og det er en start på noget rigtig godt.«

Så du synes, de har hængt med hovederne efter de to nederlag i gruppespillet, eller hvordan skal det forstås?

»Nej, jeg synes faktisk, de har været rigtig gode til at komme videre. Og det er jeg rigtig tilfreds med.«

Hvad med dig personligt? Du må være lettet - hvis I havde tabt i dag, havde kritikken været…

»Jeg er lettet. men det er ikke på grund af jer (medierne, red.). Det lever jeg fint med. Jeg ved godt, det er hårdt. Det slider i løbet af sådan en slutrunde. Men det her handler mest om mine egne ambitioner, jeg vil gerne til det OL, og nu har vi sikret os en plads i kvalifikationen. Og nu må vi se. Jeg går altid efter at vinde den næste kamp. Nu må vi se, om vi kan vinde over Rumænien, så må vi se, om vi kan vinde semifinalen, og så må vi se, om vi kan vinde den fucking finale. Og så er vi direkte kvalificeret til OL,« siger Klavs Bruun Jørgensen med et grin.